
ПОДАЦИ О ЧАСУ БР. 98
	Наставна тема
	Просветитељство

	Наставна јединица
	Просвјетитељство у српској књижевности. Доситеј Обрадовић: Живот и прикљученија (I дио); први час обраде

	Тип часа
	Обрада

	Циљ часа
	· Упознавање ученика са одликама аутобиографије као књижевне врсте на основу Житија и прикљученија Доситеја Обрадовића.
· Анализа рационалистичких и сентименталистичких елемената у дјелу.
· Анализа Доситејевих просвјетитељских идеја изражених у дјелу.

	Образовни задаци
	· Упознавање ученика са појмом и одликама аутобиографије као књижевно-научне врсте.
· Уочавање композиционих елемената дјела и њихово тумачење. 
· Уочавање и анализа рационалистичких и сентименталистичких елемената у дјелу.
· Упознавање ученика са биографијом аутора кроз његово дјело.

	Функционални задаци
	· Подстицање ученика да своје утиске аргументују примјерима из текста.
· Оспособљавање ученика за тумачење дјела из књижевности просвјетитељства и препознавање типичних особина ове књижевне епохе.
· Мотивисање ученика да повезују контекст у коме је настајало књижевно дјело са садржајем књижевног дјела.
· Развијање способности за примјену усвојених књижевнотеоријских знања.
· Проширивање сазнајних видика ученика и  њихово мотивисање на читање књижевних дјела из епохе просветитељства.

	Васпитни задаци
	· Развијање интересовања ученика за дјела из епохе просвјетитељства. 
· Јачање литерарног сензибилитета код ученика.
· Мотивисање ученика да на основу тумачења Живота и прикљученија донесу закључке о значају изложених просвјетитељских идеја.

	Кључни појмови
	Просветитељство, сентиментализам, аутобиографија

	Облици рада
	Фронтални

	Наставне методе
	Монолошка, дијалошка, рад на тексту

	Наставна средства
	Табла, креда

	Мјесто извођења наставе
	Учионица

	Корелација
	Историја

	Литература и додатни материјал за наставнике
	Основна литература (Уџбеници и стручни приручници)
· Читанка за одговарајући разред (Актуелни уџбеник Завода за уџбенике и наставна средства Источно Ново Сарајево) — садржи изабрани одломак дјела са пратећим питањима за анализу.
· Методички приручник за наставнике српског језика (Завод за уџбенике и наставна средства РС) — смјернице за исходе учења, дидактичке методе и временско планирање часа.
· Наставни план и програм за предмете Српски језик / Српски језик и књижевност (Министарство просвјете и културе Републике Српске / Републички педагошки завод).

	Литература и додатни материјал за ученике
	Научна и књижевноисторијска литература

· Јован Деретић: Историја српске књижевности — поглавља о просветитељству и стваралаштву Доситеја Обрадовића.

· Војислав Ђурић: Доситеј Обрадовић (или студије/есеји о Доситејевом раду) — за дубље разумијевање просвјетитељских идеја, реформе језика и аутобиографског жанра.

· Младен Лесковац / Павле Поповић: Студије о српској књижевности 18. века и Доситејевој прози.

· Милорад Павић: Рађање нове српске књижевности — историјски контекст барока и просветитељства.



3. Извори текстуалне грађе (Примарни извори)

· Доситеј Обрадовић: Живот и прикљученија (цјеловито издање или сабрана дјела) — корисно за наставника ради ширег контекста дјела (посебно Предисловије, сукоб/разговор са игуманом Теодором Милутиновићем у манастиру Хопово, или дидактички дијелови о васпитању младости).

· Доситеј Обрадовић: Писмо Харалампију — за упоредну анализу Доситејевих просветитељских идеја (употреба народног језика, вјерска толеранција и значај науке).

· 

	Напомене

	Додатни/Дигитални извори и дидактички материјали

· Дигитална библиотека Матице српске — за увид у оригинална издања и дигитализоване текстове Доситеја Обрадовића.

· Веб-портали и методички часописи за просвјетне раднике (нпр. портали са наставним припремама попут Едукација, Завод за уџбенике или наставнички блогови) — за идеје о радним листићима, питањима за групни рад и наставним листићима.

· Аудио/видео записи: Исјечци из документарно-играних програма о Доситеју Обрадовићу (за уводни дио часа/мотивацију).




ТОК ЧАСА 
	Уводни дио часа
      ( 5 минута)


	Увођење ученика у обраду наставне јединице дефинисањем појма аутобиографија као књижевна врста.
· Шта је аутобиографија? Наведите неке примјере аутобиографија из наше књижевности?

· Аутобиографија (грч.  autos ‒ сам; biografia ‒ животопис) ‒ пишчев опис сопственог живота и рада. Такав опис садржи лични и пристрасни исповиједни став о пишчевом животу и стваралаштву (Живот и прикљученија Доситеја Обрадовића). Међу дјелима ове врсте посебно мјесто заузима аутобиографски роман (Живот и прикљученија Доситеја Обрадовића, Аутобиографија Бранислава Нушића). У овим дјелима документарни, аутентични подаци из живота оба писца слободније су представљени и компоновани. У првом плану је лик јунака-писца и његова животна прича у облику исповијести. Зато аутобиографија користи приповиједање у првом лицу. 
Ученици се укратко упознају са темом и композицијом Живота и прикљученија Доситеја Обрадовића.
· Из колико дијелова се састоји Живот и прикљученија Доситеја Обрадовића? Којим књижевним врстама припадају ти дијелови? Шта је тема овог књижевног дјела? На који начин Доситеј прати свој животни пут?

· Живот и прикљученија Доситеја Обрадовића састоје се из два дијела. Први дио књиге је аутобиографског карактера и прати дјетињство и период ране младости. Други дио књиге чине углавном Доситејеви утисци и доживљаји са путовања  у форми писама. 

	Главни дио часа
(37 минута)


	Увођење ученика у анализу дјела разговором о Предисловију Живота и прикљученија.  

· О чему Доситеј говори у Предисловију? Каквим тоном излаже своје намјере? Пронађите и образложите сентименталистичке елементе у овом дјелу Живота и прикљученија. Какав значај Доситеј види у поукама? Које просвјетитељске идеје Доситеј износи у свом Предисловију? Који елементи су рационалистички у овом дјелу? О чему говори Питагорина мисао на коју се Доситеј позива?
· Предисловије није обичан увод. То је образложење пишчевих побуда у личном тону да своје искуство претвори у занимљиву причу и поуку младима. Овај дио Живота и прикљученија има и сентименталистичких елемената поготову на оним мјестима гдје Доситеј говори о тешким временима која је преживио и онима који су му у животу помагали: „Проливају очи моје слаткосрдечне сузе (...) Љубов друж[е]ства и пријатељства — слатка ствар! Слатко име! Слатко спомињање! Чини ми се да сладост рајска довољна би ми била, такова и толика будући, колика је мојему срцу утеха и радост кад год помињем срдечну љубов и прија|тељство моји[х] љубезника и љубезница, благодетеља и благодетелница.” 
· Из животног искуства и чињења узорних дјела, љубави према правди, истини и мудрости, проистичу наравоученија која ако се на прави начин прихвате и ако се по њима дјела може се рачунати на добар и срећан живот. Доситеј је истину, мудрост, васпитање и науку стекао током свог живота који је био испуњен путовањима, учењем, упознавањем разних народа и њихових обичаја, па сада све то жели да преточи у једно дјело које би било од користи онима који га читају. Зато и препоручује да се преводе и објављују изабране књиге учених народа јер могу да послуже просвјећивању разума, поуци и забави. 
· Насупрот монашком животу (према коме је врло брзо испољио критички став) и сујеверју, Доситеј ставља и позитивно вреднује слободну људску вољу и мисао, а до тога се долази васпитањем и просвјећивањем. Школа, образовање и наука једини су прави пут којим Срби треба да пођу како би кренули у корак са културно развијеним земљама. На оваквим мјестима видимо Доситејев рационалистички приступ.  
· Доситеј подсјећа на чувену Питагорину мисао која говори о томе како човјек треба да се окрене самом себи и да тако може да нађе одговор на питање откуда долази на овај свијет, шта је у њему чинио и куда из њега одлази. 
· Плодови његовог дјела биће видљиви послије његове смрти. Будући нараштаји показују вриједност књиге и аутора.
· Како Доситеј започиње своју личну исповијест? Како је изгледало његово дјетињство? Ко је Доситеју отворио свијет књига? Које приче су највише привлачиле младог Доситеја? Зашто Доситеј добија жељу да се замонаши? Одаберите неки доживљај из живота главног јунака и представите га. Због чега сте баш тај доживљај издвојили? Које ставове Доситеј износи о значају васпитања? Шта је Доситеја нагнало да промијени одлуку и да „збаци“ монашку одору?  Какав однос Доситеј има према сопственим заблудама? На који начин о њима говори и због чега о њима говори? Како је протицало Доситејево школско доба? 

· Објасните приповједачке поступке  у „причи у причи“  Како сам постао кампаџија и трговац? Како поглавље почиње, а како се завршава? Какву композицију уочавате? Шта представља обрт у причи? Истакните елементе хумора у овом поглављу.
· Ово поглавље је „прича у причи” и не казује га приповједач већ је исприповедано у дијалошком облику. Дијалог воде, у првом плану, епископ и трговац Маленица, чија су гледишта и наступ контрастрирани (озбиљно ‒ хумор). Поглавље почиње Доситејевом одлуком да се замонаши, слиједи обрт у коме епископ прича о калуђерима и њиховом тешком животу, да би се прича на крају поново вратила и „заокружила” коначном Доситејевом одлуком да побјегне у манастир Хопово, чиме се остварује прстенаста композиција. 
· Одреди сентименталистичке елементе у поглављу које описује Доситејев опроштај од завичаја и детињства. Којим тоном је исприповиједан највећи дио овог поглавља? Када ово поглавље добија обиљежје путописа? Шта чини композицију овог поглавља прстенастом? 

· Доситеј у сентименталистичком духу и узбудљивим, осјећајним тоном приповиједа о свом опроштају од завичаја и дјетињства, и сјећањима на мајку и сестру. Затим описује сусрет са Сремом и Фрушком гором, задивљеност предјелом који доживљава као рајски врт и његово приповиједање постепено добија одлике путописа. Композицију овог поглавља чини поука упућена родитељима и учитељима младих која се налази на почетку и на крају поглавља. 
С обзиром на то да је други час обраде ове наставне јединице посвећен детаљној анализи одломка из Читанке који говори о Доситејевом доласку у манастир, овдје ће се њему најмање посветити пажња и даће се укратко само преглед догађаја тог одломка. 

· Који период из Доситејевог живота обухвата поглавље Ево ме међу калуђери; шта сам тражио, то сам и нашао? Како Доситеј проводи вријеме у манастиру? Ко има највећи утицај на њега?
· Ово поглавље обухвата три године из Доситејевог живота које је провео у манастиру Хопово. У почетку Доситеј вријеме проводи у строгом посту и молитви, али се постепено све више посвећује читању и учењу, посебно под утицајем игумана Теодора Милутиновића и све више размишља о науци и одласку у свијет. 

· Како се завршава први дио Живота и прикљученија? У којој форми је написано посљедње поглавље?

· На крају првог дијела ове аутобиографије налази се Закљученије прве части које је остварено у форми дијалога са Доситејевим ученим пријатељем Зилотијем. Зилотије оправдава Доситејеве ставове и поступке, али сматра да ће му они донијети много муке и неразумијевања. Доситеја то не колеба јер је увјерен у исправност својих поступака. 


	Завршни дио часа
(3 минута)


	Завршни дио часа предвиђен је за обнављање садржаја обрађених на часу и утврђивање степена усвојености градива. Такође, изводе се закључци о значају Доситејевог просветитељског програма. 

Ученици се упућују на то да код куће прочитају одломак из Живота и прикљученија који се налази у Читанци и да обрате пажњу на поступке карактеризације јунака и поступке приповиједања.


ИЗГЛЕД ТАБЛЕ
	Живот и прикљученија
                                                                     Доситеј Обрадовић (1739‒1811)
књижевна врста: аутобиографија   
композиција: 
· I дио: аутобиографски карактер (дјетињство и рана младост)
· II дио:
форма писма (утисци и доживљаји са путовања)

језик и стил: 

· сентименталистичко
· рационалистичко

· исповједни тон

· хумор

наравоученија:
· правда, истина, мудрост, васпитање

· знање и наука

     (на табли се биљеже конкретни примјери)

